LHFUNDลั่นแตะ2หมื่นล.
ชูจุดแข็งลุยออกกองทุนอสังหาขาย รองรับกลุ่มลูกค้าเงินฝากแบงก์แม่
5 มี.ค. 2555

ชูจุดแข็งลุยออกกองทุนอสังหาขาย รองรับกลุ่มลูกค้าเงินฝากแบงก์แม่
บลจ.แลนด์ แอนด์ เฮ้าส์ รุก ตั้งเป้าสินทรัพย์ 2 หมื่นล้านบาทสิ้นปีนี้ เน้นออกกองทุนเสี่ยงต่ำรองรับลูกค้าแบงก์แม่ ชูกองอสังหาฯ ผลตอบแทนสม่ำเสมอ
นางจันทนา กาญจนาคม กรรมการผู้จัดการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ (LHFUND) เปิดเผยว่า แผนงานของบริษัทในปี 2555 ตั้งเป้าขยายสินทรัพย์ภายใต้การบริหารแตะ 2 หมื่นล้านบาท จากสิ้นปี 2554 อยู่ที่ 7,000 ล้านบาท โดยจะเน้นออกกองทุนที่มีความเสี่ยงต่ำ เพื่อรองรับฐานลูกค้าเงินฝากของธนาคารแลนด์ แอนด์ เฮ้าส์ 
“กฎหมายคุ้มครองเงินฝากทำให้ลูกค้าต้องหาช่องทางลงทุนเพิ่ม ซึ่งส่วนใหญ่ลูกค้ารอผลตอบแทนจากดอกเบี้ย บางกลุ่มก็อยู่ในวัยเกษียณ จึงต้องการผลตอบแทนสม่ำเสมอ ซึ่งปัจจุบันเราก็มีกองทุนตราสารหนี้แบบกำหนดอายุการลงทุนรองรับ” นางจันทนา กล่าว
สำหรับแผนงานในปีนี้จะเน้นออกกองทุนรวมอสังหาริมทรัพย์ จากปัจจุบันได้เปิดตัวกองทุนรวมอสังหาริมทรัพย์และสิทธิการเช่า แลนด์ แอนด์ เฮ้าส์ (LHPF) ไปแล้ว ก็จะออกกองทุนอสังหาริมทรัพย์เพิ่มอีก ซึ่งไม่ได้จำกัดเฉพาะสินทรัพย์ในกลุ่มแลนด์ แอนด์ เฮ้าส์ เท่านั้น 
อย่างไรก็ตาม มองว่าการลงทุนในกองทุนรวมอสังหาริมทรัพย์ หากผสมสินทรัพย์ที่เป็นแบบกรรมสิทธิ์ (ฟีโฮล) และสิทธิการเช่า (ลีสโฮล) เข้ามา จะทำให้ได้ประโยชน์มากกว่าลงทุนในประเภทใดประเภทเดียว เพราะลงทุนแบบฟีโฮลจะเป็นเจ้าของที่ดิน มีโอกาสรับประโยชน์เพิ่ม หากราคาที่ดินในอนาคตปรับเพิ่มขึ้น ขณะที่แบบลีสโฮลผลตอบแทนสูงกว่าฟีโฮล ซึ่งทำให้ผู้ลงทุนได้ประโยชน์มากกว่าลงทุนแบบใดแบบหนึ่ง
สำหรับกองทุนประเภทอื่นๆ เช่น กองทุนเพื่อไปลงทุนต่างประเทศ กองทุนหุ้นคงอยู่ในแผนต่อไป แต่คงต้องดูจังหวะ ส่วนทองคำก็น่าสนใจ เพราะสู้เงินเฟ้อได้ แต่คงยังไม่ออกในเร็วๆ นี้ ต้องให้เวลาลูกค้าได้ทำความเข้าใจกับการลงทุน เพราะในรายละเอียดของกองทุนอาจมีความซับซ้อน
“เราจะเป็น บลจ.ที่เน้นโตจากกองทุนรวมอสังหาริมทรัพย์ ซึ่งเรามีศักยภาพ ผู้จัดการกองทุนมีความชำนาญและทำให้ผู้ถือหน่วยไว้ใจได้” นางจันทนา กล่าว
นางจันทนา กล่าวว่า ปัจจุบันบริษัทมีกองทุนรวมตราสารหนี้ประมาณ 3,000 ล้านบาท และกองทุนรวมอสังหาริมทรัพย์ประเภท 2 ที่แปลงสภาพมาอีกประมาณ 4,000 ล้านบาท โดยยอดขายมาจากธนาคารแลนด์ แอนด์ เฮ้าส์ 50% และจากตัวแทนขาย 50% 
นอกเหนือจากธุรกิจกองทุนรวมแล้ว บริษัทกำลังจะทำธุรกิจกองทุนส่วนบุคคลและกองทุนสำรองเลี้ยงชีพด้วย เนื่องจากมีบุคลากรที่มีความชำนาญในธุรกิจกองทุนสำรองเลี้ยงชีพอยู่แล้ว
ทั้งนี้ บลจ.แลนด์ แอนด์ เฮ้าส์ จัดตั้งเมื่อต้นปี 2554 และเริ่มออกกองทุนเสนอขายแก่นักลงทุนในเดือน ก.ค.ที่ผ่านมา